 **РЕПУБЛИКА БЪЛГАРИЯ**

 Министерство на здравеопазването

 Главен държавен здравен инспектор

**ДО**

**Д-Р СТОЙЧО КАЦАРОВ**

**МИНИСТЪР НА ЗДРАВЕОПАЗВАНЕТО**

**ДОКЛАД**

**от**

**доц. д-р Ангел Кунчев, дм, главен държавен здравен инспектор**

**Относно:** промяна в епидемичната обстановка, свързана с COVID-19 в света

**УВАЖАЕМИ ГОСПОДИН МИНИСТЪР,**

Във връзка с въведения единен подход за допускане на територията на страната на пристигащи от държави, категоризирани в цветови зони, съобразно въведени епидемиологични критерии, е извършен преглед на 14-дневната заболяемост, промяната в броя на случаите на двуседмична база и седмичната положителност на тестовете, които се провеждат в държавите, разпространението на вариантите на безпокойство. Анализирани е информацията, публикувана на интернет страниците на Европейския център за превенция и контрол на заболяванията, на Световна здравна организация (СЗО) както и наличните данни от официалните страници на държавите, обобщавана и актуализирана от Global Change Data Lab и Оксфордския университет.

По данни на СЗО, за изминалата седмица (5-11.07.2021 г.) броят на новорегистрираните случаи в света е около 3 млн. и се отчита 10% ръст в сравнетие с предходната седмица. След устойчивата низходяща тенденция за девет поредни седмици в броя на починалите лица, през отчетения период е регистрирано завишаване с 3% в сравнение с предходната седмица или 55 000 починали от COVID-19 лица повече. В световен план, заболяемостта от COVID-19 нарастна средно с 400 000 случая дневно. Общият брой на докладваните случаи в света е над 186 млн., а броят на смъртните случаи надхвърли 4 млн. През изминалата седмица във всички региони на СЗО, с изключение на Панамериканския, е отчетено увеличение на заболяемостта. Източният Средиземноморски регион регистрира най-голямото нарастване на заболямеостта - 25%, последван от Европейския регион с 20% ръст, спрямо предходната седмица. Африка отчита най-слабото нарастване в заболямеостта (5%), за сметка обаче на 50% ръст в броя на починалите лица, в сравнение с предходната седмица. Регионът на Юго-Източна Азия също докладва съществено нарастване на броя на смъртните случаи - 26% ръст, спрямо предходната седмица. Панамериканският регион отчита спад, както в заболяемостта (3%), така и в смъртността (11%), в сравнение с предходната седмица.

Въпреки различията в капацитета за секвениране на проби, положителни за SARS-CoV-2 и стратегиите за тестване в световен план, броят на случаите, причинени от Делта вариант нарастват във всички региони на СЗО. Към 13.07.2021 г. в поне 111 държави и територии в света е установен Делта вариант. От наличните данни към 28.06 и към 12.07.2021 г. е видно, че в държави като Великобритания, Австралия, Израел, Индонезия, Сингапур, Русия, Швейцария, Португалия, САЩ, Индия, Ботсуана, Дания, Испания, Южна Африка, Австрия и Мексико относителният дял на пробите, определени като Делта вариант е между 50 и 99%, като за първите пет държави той е над 90%. По предварителни прогнози, през следващите месеци се очаква броят на заразените с Делта вариант да нарастне и той да се превърне в доминиращ. По-голямата способност на Делта вариант да заразяване възприемчиви лица вероятно ще доведе до съществено нарастване на заболяемостта и повишаване на натиска върху здравните системи, като се вземе предвид ниското имунизационно покритие в световен план.

Към 14.07.2021 г. се наблюдава нарастване на броя на новорегистрираните случаи в много държави от света, като в някои от тях това води до достигане и значително надхвърляне на стойността от 500 на 100 000 население на двуседмична база. Новите държави, които следва да се включат в т.нар. **червена зона** са: Република Кипър – 1288,8%000, Фиджи – 849,36%000, Обединено кралство Великобритания и Северна Ирландия – 641,3%000 и Емирство Кувейт – 562,27%000. Към тях предлагам да се добави и Испания, където броят на новозаразените лица продължава ежедневно да расте и към днес е достигната заболяемост от 497,3%000 за 14-дневен период.

По отношение на въведената възможност, в съответствие с предвидената „аварийна спирачка“ в Препоръка (ЕС) 2021/961 НА СЪВЕТА от 14 юни 2021 година за изменение на Препоръка (ЕС) 2020/1475 относно координиран подход за ограничаване на свободното движение в отговор на пандемията от COVID-19, за въвеждане на допълнителни противоепидемични мерки спрямо държави, с установено негативна тенденция в развитието на епидемичната обстановка, предлагам към списъка с тези държави да се добави Португалия. Регистираната 14-дневна заболяемост в Португалия е 362,8 на 100 000 население, като за една седмица е отчет ръст с 33,5%, а днес е регистриран най-високият брой случаи – 4 153, от февруари 2021 г. насам. Нараства броя на хоспитализираните и на лицата, настанени в интензивни структури, като към момента те са съответно 734 и 171.

С цел предвидимост на въведените ограничения и своевременно осведомяване на пътуващите лица предлагам новите промени да влязат в сила 48 часа след публикуване на заповедта.

В заключение, считам за целесъобразно да се уеднаквят изискванията, при които се допускат граждани от червена зона на територията на страната, с оглед тяхното правилно разбиране и спазване от страна на засегнатите граждани.

В тази връзка, при представяне на отрицателен резултат от проведено изследване по метода на полимеразно верижна реакция за COVID-19, удостоверен чрез валиден цифров COVID сертификат на ЕС за изследване или на аналогичен документ, съдържащ същите данни като цифровия COVID сертификат на ЕС, от червена зона на територията на страната следва да се допускат само лица, които са:

- български граждани и лица със статут на постоянно, дългосрочно или продължително пребиваване на територията на Република България и членове на техните семейства;

- медицински специалисти, медицински научни работници, социални работници и техните ръководители, когато целта на пътуването е свързана с упражняваната от тях професия;

- работници, които участват в доставките на лекарствени продукти, медицински изделия и лични предпазни средства, медицинска апаратура, включително при инсталирането и поддръжката ѝ;

**-** официални длъжностни лица (държавни ръководители, членове на правителства и др.) и членовете на техните делегации, както и дипломати, членове на административно-техническия персонал на задгранични представителства, служители на международни организации, военнослужещи, служители на службите за сигурност и обществения ред и хуманитарни работници при изпълнение на техните задължения, както и членовете на техните семейства;

**-** лица, пътуващи по хуманитарни причини по смисъла на § 1, т. 16 от допълнителните разпоредби на Закона за чужденците в Република България;

**-** сезонни земеделски работници и работници в областта на туризма;

**-** чужди граждани, за получаване на указ по Закона за българското гражданство за придобито българско гражданство, удостоверено с писмо на Министерство на правосъдието;

**-** лица, получили одобрение от министъра на здравеопазването или оправомощен от него заместник-министър, направено въз основа на мотивирано писмено предложение на министър, когато това се налага от особено важни конкретни причини.

Българските граждани и лицата със статут на постоянно, дългосрочно или продължително пребиваване на територията на Република България и членовете на техните семейства, които не представят изискания документ се поставят под карантина за срок от 10 дни в дома или в друго място за настаняване, в което лицето е посочило, че ще пребивава. Карантината може да се отмени при предоставяне по електронна поща на РЗИ, поставила лицето под карантина, на документ, показващ отрицателен резултат от проведено до 24 часа от влизането в страната изследване по метода на полимеразно верижна реакция за доказване на COVID-19. Предписанието се отменя в срок до 24 часа от представяне на документа, показващ отрицателен резултат от проведеното изследване.

С уважение,

**ДОЦ. Д-Р АНГЕЛ КУНЧЕВ**

*главен държавен здравен инспектор*